Hidegkúti kilátó - Ami összeköt: család és kultúra az idei Múzeumok éjszakáján
1953976. látogató
Mintegy 400 intézmény csaknem 2000 programmal regisztrált eddig az idén június 23-án megrendezendő Múzeumok Éjszakájára, melynek kiemelt tematikája a családok évéhez kapcsolódóan: „Ami összeköt: család és kultúra”, a rendezvény 2018-as „fővárosa” pedig Pécs, ahol ennek megfelelően ugyancsak gőzerővel készülnek már az eseményre – jelentette be Fekete Péter, az EMMI kultúráért felelős államtitkára az esemény beharangozó sajtótájékoztatóján a budapesti Goldberger Textilipari Gyűjteményben.
A programokról részletes információ a www.muzej.hu weboldalon található, ahol helyszín, időpont és programtípus szerint is kereshetőek az események, valamint mobil alkalmazás is rendelkezésre áll, amely „EVENT@HAND MUZEJ” címen tölthető le ingyenesen a támogatott szoftverboltok kínálatából. A fővárosi programokról az ingyenesen hozzáférhető Múzeumok Éjszakája programfüzetből tájékozódhatnak az érdeklődők.
Idén Oláh Gergő népszerűsíti az esemény arcaként a rendezvénysorozatot. Az énekes, zeneszerző, aki saját műfajában a legjobbak között van, nyitott a társművészetek befogadására is. Ezért idén tavasszal több tárlatvezetésen, interaktív programon vett részt – helyenként a családjával – , hogy a Múzeumok Éjszakáján, június 23-án már számos saját élménnyel gazdagabban számolhasson be kulturális kalandjairól, és ajánlhassa azokat a nagyközönségnek. Gergő látogatásairól izgalmas kisfilmek is készültek, melyeket a facebook.com/muzeumokejszakaja felületen követhetünk.
A Múzeumok Éjszakájával közös kampány emiatt az MTÜ aktuális belföldi kampányához kapcsolódóan épült fel, melyre hasonló vizuális koncepciót alkalmazott, ugyanakkor a rendezvényre szabva a megjelenést: közterületi reklámokkal, online és nyomtatott sajtóhirdetésekkel, valamint social media aktivitásokkal támogatja, hogy minél többen vegyenek részt a Múzeumok Éjszakáján.
Idén a Tunéziai Nemzeti Idegenforgalmi Hivatal (http://www.tunezia-info.hu) is támogatója a Múzeumok éjszakájának. A 7 napos, 7 kérdéses nyereményjáték címe Élmények Élőben! Irány Tunézia! Akár egyetlen helyes válasz is elég ahhoz, hogy októberben a szerencsés nyertes és párja 8 napos, félpanziós, Sousse-i nyaralásra indulhasson. Továbbiak https://hu-hu.facebook.com/muzeumokejszakaja/.
A sajtótájékoztató helyszínét külön figyelmükbe ajánljuk: az Óbudai Múzeum Goldberger Textilipari Gyűjteményben (1036 Budapest, Lajos utca 136-138.) angol és magyar nyelvű tárlatvezetéseken mutatják be a kékfestést és egyéb textilművészeti technikákat, valamint megtekinthető lesz az „Örökkék” kékfestőre építő/felhasználó divatbemutatója is.